Mestallt fé er komið af fjalli á Norðurlandi enda seinni göngum víðast hvar lokið. Bændur þar hafa því meiri áhyggjur af lambfé sem komið er heim á bæi og getur lent þar í hættu. Í Víðidal þurfti að grafa upp nokkur lömb sem fennti í kaf í skurðum heima við bæ.
Sauðfjárbændur á Norðurlandi hafa almennt litlar áhyggjur af fé í afrétti þar sem seinni göngum er almennt lokið og fáar kindur því eftir til fjalla. Bændur sem rætt var við í morgun unnu ýmist við að hýsa lambfé sem komið er heim á tún, eða voru búnir að ná öllu í hús. Maríanna Eva Ragnarsdóttir er bóndi á Stórhóli í Víðidal en þar fennti eitthvað af lömbum í gær.
Og þau ákváðu að hýsa öll lömb, en það er langt frá því að bændum takist að hýsa allt það fé sem komið er heim.
Smölun á Vestfjörðum er skemmra á veg komin og þar eru seinni göngur víða áætlaðar um helgina. Þar hafa bændur áhyggjur af fé sem er hæst uppi, en þar sem veðrið á að ganga hratt yfir er talið líklegast féð komi sér almennt í skjól og sleppi að mestu.